Reutov

**Reutov** () om Venäman lidn, lidnümbrik da raudtesol'm Moskvan agjan keskuzpalan päivnouzmas. Se om agjan 17..19nz' lidn eläjiden lugun mödhe, Moskvan päivnouzmaine ezilidn. Sai tedolidnan statusad vn 2003 lopus.

## Istorii
Eländpunktan aluz om pandud 15. voz'sadan lopus. Se mainitase ezmäižen kerdan 16. voz'sadan aigkirjas kuti *Reutovo*-külä. Kätihe radnikžiloks vl 1928. Žilo sai lidnan statusad nügüdläiženke nimitusenke vn 1940 7. päiväl redukud.

Reutov šingotase mašinansauvomižen tedotehmištol'žel ühtelmasel (raketiž-kosmine sarak) i sömtegimištol (kül'menzoittud pol'fabrikatad, konditerižed i kulinarižed tegesed). *Favorit Motors*-avtoholding baziruiše lidnas mugažo.

## Geografijan andmused

Lidn sijadase 160 m ü.m.t. keskmäižel korktusel. Fabričnii-uit om saudud lidnan keskuzpalan suvipäivnouzmas.

Moskvan rengazavtote om lidnan päivlaskmaižeks röunaks. Toine lähembaine lidn om Balaših ani päivnouzmha i pohjoižhe.

«Volg»-avtote (M7-trass) om lidnan pohjoižröunaks, nimitase Entuziastoiden šosseks edel Balašihad. *Reutovo*-raudtestancii radab lidnan suvipäivlaskmas «Moskv (Kurskan päraudtestancii) — Vladimir»-keskustal vspäi 1897. Se raudte jagab lidnad kahteks palaks (pohjoine om enamba), ned ühtenzoittas Moskvan rengazavtoten sildal. Raudtesarak ühtenzotab Balašihanke mugažo, *Stroik*-raudtestancii ( «Sauvond») om lidnan pohjoižröunanno.

«Novokosino»-metrostancijan üks' lähtendaspäi tuleb lidnan suvhe.

## Tobmuz
Lidn jagase nomeruidud mikrorajonikš, administrativižeta jagandata. Se om Reutov-lidnümbrikon üks'jäižeks eländpunktaks. Lidnümbrikon pind — 9,09 nellikkilometrad.

Lidnümbrikon tobmuden pämez' om sen Administracijan pämez'. Lidnan Deputatoiden nevondkundan ühtnijad valitas händast radnikusele videks vodeks. Edeližed lidnan Administracijan pämehed oma Filipp Naumenko (tal'vku 2023 — tal'vku 2025), Stanislav Katorov (heinku 2017 — tal'vku 2023), Sergei Jurov (eloku 2014 — heinku 2017), Aleksandr Hodirev (1996 — eloku 2014). Lidnümbrikon nevondkundan ezimez' om Nikolai Kovalöv vspäi 2024, han-žo oti lidnan rahvahaližiden deputatoiden nevondkundan ezimehen radnikust vll 1990−1993.

## Eläjad
Vl 1939 žilon ristitišt oli 14 768 eläjad, vl 1959 lidnan — 24 268 eläjad. Vn 2010 Venäman rahvahanlugemižen mödhe lidnan eläjiden lugu oli 87 314 ristutud, vn 2021 — 113 871 ristitud (se ristitišt oli kaikiš suremb). Kaik 99 989 eläjad oli lidnas vl 2017. Jäl'ghižel 2018. vodel lidnan ristitišt ületi 100 tuhad eläjid i oli 103 779 ristitud.

Rahvahad (ozutadud rahvahudenke vl 2010): venälaižed — 91,8 %, armenijalaižed — 2,0 %, ukrainalaižed — 1,7 %, toižed rahvahad — 4,5 %.

Ortodoksižen hristanuskondan kuz' pühäpertid oma saudud lidnas: koume jumalanpertid, kaks' kodijumalanpertid i časoun'. Niiden ližaks ph. Mikoi-arhangelan jumalanpert' om sauvomižes vspäi 2019.

## Openduz
Lapsiden opendusen aluzkundad oma nell'toštkümne municipališt päivkodid i kuz' privatišt, kahesa keskškolad, licei, gimnazii, lapsiden operteatr, norišton kul'turan da joudan keskuz, koume muzikškolad.

Professionaližen opendusen aluzkundad oma *Energija*-kolledž i Moskvan valdkundaližen tehnižen universitetan Baumanan nimed aerokosmine fakul'tet.

## Galerei

Реутовский горсовет.JPG|Lidnümbrikon tobmuden sauvuz (2010)
Holy Trinity Church (Reutov) 03.jpg|Eläban Eziauguižen Stroican jumalanpert', vn 2011 nägu
Реутовский хирургический центр.jpg|Hirurgijankeskuz (2010)
Реутовский молодёжный культурно-досуговый центр.JPG|Norišton kul'turan da joudan keskuz (vn 2010 olend)
Reutovo1.jpg|*Reutovo*-raudtestancii vl 2009


## Homaičendad


## Irdkosketused
* Lidnümbrikon tobmuden aluzkundoiden oficialine sait (''reutov.net''). 
* Lidnan informacine sait (''myreutov.ru'').